Diari Oficial de la Generalitat Valenciana


Sumari del DOGV 7969, del 31-01-2017 (2017/621)

RESOLUCIÓ de 25 de gener de 2017, del director general de Relacions amb les Corts, per la qual es disposa la publicació de l'addenda de pròrroga del conveni marc subscrit el 20 de novembre de 2013 entre la Generalitat, a través de la Vicepresidència i Conselleria d'Igualtat i Polítiques Inclusives, la Universitat de València-Estudi General i l'Ajuntament de València per a la constitució d'una xarxa de creació i transferència de coneixement per a la inclusió social.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7969

Data del DOGV
:   31-01-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/621


Data del document
:   25-01-2017

Organisme emissor
:   Presidència de la Generalitat

Tipus de document
:   Resolució

Anàlisi jurídica

RESOLUCIÓ de 25 de gener de 2017, del director general de Relacions amb les Corts, per la qual es disposa la publicació de l'addenda de pròrroga del conveni marc subscrit el 20 de novembre de 2013 entre la Generalitat, a través de la Vicepresidència i Conselleria d'Igualtat i Polítiques Inclusives, la Universitat de València-Estudi General i l'Ajuntament de València per a la constitució d'una xarxa de creació i transferència de coneixement per a la inclusió social. [2017/621]  
La Generalitat, a través de la Vicepresidència i Conselleria d'Igualtat i Polítiques Inclusives, la Universitat de València - Estudi General i l'Ajuntament de València han subscrit, prèvia tramitació reglamentària, el dia 18 de novembre de 2016, l'addenda de pròrroga del conveni marc subscrit el 20 de novembre de 2013 per a la constitució d'una xarxa de creació i transferència de coneixement per a la inclusió social.  
En compliment del que estableix l'article 20 del Decret 176/2014, de 10 d'octubre, del Consell, és procedent la publicació en el Diari Oficial de la Generalitat Valenciana de l'addenda de pròrroga esmentada, que ha quedat inscrita en el Registre de Convenis de la Generalitat amb data 23 de gener de 2017 i amb el número 52/2017 i que figura com a annex d'aquesta resolució.  
  
  
València, 25 de gener de 2017.- El director general de Relacions amb les Corts: Antonio Torres Salvador.  
  
  
ADDENDA DE PRÒRROGA AL CONVENI MARC DE COL·LABORACIÓ ENTRE LA GENERALITAT, A TRAVÉS DE LA VICEPRESIDÈNCIA I CONSELLERIA D'IGUALTAT I POLÍTIQUES INCLUSIVES, LA UNIVERSITAT DE VALÈNCIA - ESTUDI GENERAL I L'AJUNTAMENT DE VALÈNCIA PER A LA CONSTITUCIÓ D'UNA XARXA DE CREACIÓ I TRANSFERÈNCIA DE CONEIXEMENT PER A LA INCLUSIÓ SOCIAL  
  
València, 18 de novembre de 2016  
  
Reunits  
D'una part, el Consell de la Generalitat, representat per Mónica Oltra Jarque, vicepresidenta i consellera d'Igualtat i Polítiques Inclusives, nomenada per Decret 8/2015, de 29 de juny, del president de la Generalitat, pel qual nomena vicepresidenta, consellers, secretària i portaveu del Consell, i que es troba autoritzada per a la firma d'aquest conveni per Acord del Consell de data 18 de novembre de 2016.  
D'una altra part, la Universitat de València - Estudi General (d'ara en avant, UVEG), amb CIF núm. V7185690B, i domicili en l'avinguda de Blasco Ibáñez, núm. 13, 46063 València, representada per Esteban Morcillo Sánchez, rector de la UVEG, nomenat pel Decret 45/2014, de 28 de març, del Consell, que actua en nom i representació d'aquest organisme, amb poders suficients per a la celebració d'aquest acte en virtut del que estableixen els Estatuts de la UVEG.  
I, d'una altra, Joan Ribó Canut, alcalde president de l'Ajuntament de València, assistit pel secretari general de l'administració municipal, Francisco Javier Vila Biosca, en compliment de l'Acord adoptat per la Junta de Govern Local de data 9 de novembre de 2016.  
Les parts intervenen en la representació i amb les facultats que els seus respectius càrrecs els confereixen, reconeixent-se capacitat i legitimació suficient en dret per a atorgar el present Conveni, i, a aquest efecte,  
  
Manifesten  
  
I. Que l'Estatut d'Autonomia de la Comunitat Valenciana estableix en l'article 49, apartats 24 i 27, la competència exclusiva de la nostra Comunitat en matèria de serveis socials i també en matèria de les institucions públiques de protecció i ajuda de menors, joves, emigrants, tercera edat, persones amb discapacitat i altres grups o sectors necessitats de protecció especial, inclosa la creació de centres de protecció, reinserció i rehabilitació.  
Així mateix, l'Estatut, en l'article 15, preveu l'actuació de la Generalitat en matèria de lluita contra la pobresa i l'exclusió social i el compromís amb la inserció social.  
A la Vicepresidència i Conselleria d'Igualtat i Polítiques Inclusives li corresponen, en virtut del Decret 103/2015, de 7 de juliol, del Consell, les competències de l'Administració de la Generalitat en matèria de polítiques de prestació social, serveis socials, dependència, persones amb discapacitat, família, majors, menors, adopcions, joventut, dona, igualtat, immigració i voluntariat social.  
En desplegament de les previsions estatutàries, la Llei 5/1997, de 25 de juny, per la qual es regula el Sistema de Serveis Socials en l'Àmbit de la Comunitat Valenciana, estableix en l'article 4 que les actuacions en l'àmbit dels serveis socials tendiran a establir una política social per a superar les condicions que donen lloc a la pobresa i a la desigualtat social, evitant i corregint els mecanismes que originen la marginació i promovent majors cotes de benestar social.  
El II Pla d'Inclusió i Prevenció de l'Exclusió Social de la Comunitat Valenciana 2011-2013 va establir, com un dels seus objectius estratègics, el treball conjunt amb les universitats valencianes, tant en investigació social com en sensibilització i formació en inclusió social, mitjançant accions que preveuen la creació d'una xarxa interinstitucional de transferència de coneixements, materialitzada, entre altres, a través de l'establiment dels oportuns convenis.  
  
II. Que la Universitat de València - Estudi General, d'acord amb el que s'ha arreplegat en els seus Estatuts, aprovats per Decret 128/2004, de 30 de juliol, del Consell de la Generalitat, és una institució de dret públic, amb personalitat jurídica i patrimoni propis i amb els drets reconeguts per la Constitució i les altres lleis vigents. Desenvolupa les seues activitats de formació, investigació i desenvolupament científic i tecnològic i està interessada a col·laborar amb els sectors socioeconòmics per a assegurar un dels fins de la formació i la investigació, que és la innovació i la modernització del sistema social i productiu.  
  
  
III. Que l'Ajuntament de València dins la normativa vigent, Llei 5/1997, de 25 de juny, per la qual es regula el Sistema de Serveis Socials en l'Àmbit de la Comunitat Valenciana, té la competència en els serveis socials generals i, concretament, en l'anàlisi de les necessitats i de la problemàtica social. Els ajuntaments, com a entitats més pròximes a les necessitats de les persones, han de desenvolupar accions d'estudi, investigació i planificació en matèria d'inclusió social. L'Ajuntament de València té incorporades estratègies d'estudi i investigació en matèria de serveis socials i ha obert una línia de participació en investigacions més àmplies dins el context del seu II Pla d'Inclusió de Serveis Socials per a la Inclusió Social 2014-2017.  
  
  
IV. Que la profunditat i extensió de l'actual crisi econòmica està produint noves situacions d'exclusió social i de pobresa, agreujant les ja preexistents, i també generant canvis accelerats en els perfils de vulnerabilitat social, estenent els clàssics perfils personals i de grups vulnerables i de risc a uns altres de nous, nombrosos i inusitats, d'acord amb els variats i complexos factors econòmics, socials i laborals que incideixen sobre aquestes persones de forma simultània.  
  
En aquesta conjuntura es fa imprescindible conéixer objectivament i científicament quins són aqueixos nous perfils, com es caracteritzen, on se situen i quines són les seues necessitats, tant per a poder actuar de manera preventiva, com per a coadjuvar en el disseny i implementació de programes, mesures i accions efectives que ajuden a pal·liar els efectes devastadors que la crisi té sobre nombrosos col·lectius, famílies i persones.  
  
V. Que les parts tenen objectius i interessos comuns en l'àrea del benestar, la cohesió i la inclusió social.  
  
VI. En atenció a tot el que antecedeix, les parts van subscriure un conveni marc de col·laboració el dia 20 de novembre de 2013, l'objecte del qual era la creació d'una xarxa interinstitucional de creació i transferència de coneixement, amb les universitats i ajuntaments de la Comunitat Valenciana per al foment de la investigació i la formació en matèria d'inclusió social.  
Amb la creació de la xarxa es pretén aconseguir un coneixement objectiu, rigorós i puntual de la realitat social de la Comunitat Valenciana, a través de l'intercanvi d'informació i bones pràctiques, i també de la realització d'investigacions, estudis i informes en tots els temes vinculats amb la prevenció de la pobresa i l'exclusió social i la promoció de la inclusió social, a fi que aquestes puguen revertir en la millora de les condicions, qualitat de vida i benestar de tota la ciutadania de la Comunitat Valenciana.  
Atés que, d'acord amb la clàusula quinze, la vigència del conveni era de tres anys i va ser firmat el 20 de novembre de 2013, correspon la seua pròrroga a fi de continuar amb les actuacions que s'hi preveuen.  
  
Per tot això, acorden subscriure el present conveni marc de col·laboració, d'acord amb la següent  
  
  
CLÀUSULA  
  
Única  
Es prorroga per tres anys més la vigència del conveni marc de col·laboració entre la Generalitat, a través de l'actual Vicepresidència i Conselleria d'Igualtat i Polítiques Inclusives, la Universitat de València - Estudi General i l'Ajuntament de València per a la constitució d'una xarxa de creació i transferència de coneixement per a la inclusió social, subscrit el 20 de novembre de 2013.  
  
I en prova de conformitat, i perquè conste als efectes oportuns, les parts firmen el present document, per triplicat, i a un sol efecte, en el lloc i la data a l'inici indicats.  
  
La vicepresidenta del Consell i consellera d'Igualtat y Polítiques Inclusives: Mónica Oltra Jarque.  
El rector de la Universitat de València - Estudi General: Esteban Morcillo Sánchez.  
L'alcalde president de l'Ajuntament de València: Joan Ribó Canut.